አይኤምኤፍ የዓለም ኢኮኖሚ ስጋቶች ተባብሰዋል አለ 
 በዓለማችን ኢኮኖሚ ላይ የተጋረጡ አደጋዎችና ያንዣበቡ ስጋቶች ከጊዜ ወደ ጊዜ እየተባባሱ መምጣታቸውንና መንግስታት በአለማቀፍ ደረጃ የተቀናጀ ርብርብ ሊያደርጉ እንደሚገባ አለማቀፉ የገንዘብ ተቋም አይኤምኤፍ ማስታወቁን ስካይ ኒውስ ዘገበ፡፡የአለማቀፉ የገንዘብ ተቋም በቅርቡ ባወጣው ትንበያ፣ የአመቱ የአለማችን የኢኮኖሚ እድገት እንደሚቀንስ መግለጹን ያስታወሰው ዘገባው፣ የተቋሙ ምክትል ማኔጂንግ ዳይሬክተር ዴቪድ ሊፕተን ባለፈው ማክሰኞ ለጋዜጠኞች በሰጡት መግለጫ፤ የአለማችን ኢኮኖሚ ፈተናዎች ከመባባሳቸው በተጨማሪ አዳዲስ ስጋቶች መፈጠራቸውንና መንግስታት የተቀናጀ ርብርብ ማድረግ እንደሚገባቸው መናገራቸውን ገልጧል፡፡ተቋሙ የአመቱ የአለማችን የኢኮኖሚ ዕድገት 3.4 በመቶ ይሆናል የሚል ትንበያ ባለፈው ጥር ወር ማውጣቱን ያስታወሱት ዴቪድ ሊፕተን፣ ከዚያ ጊዜ ወዲህ በአንዳንድ አካባቢዎች የተወሰነ መሻሻል ቢታይም በአለማችን ኢኮኖሚ ላይ የተጋረጡ አደጋዎች እየተባባሱ መምጣታቸውን ገልጠዋል፡፡ሊፕተን መንግስታት በአለማችን ኢኮኖሚ ላይ የተጋረጡ ስጋቶችን ለመቅረፍ የሚያስችሉ የገንዘብ፣ የፊዚካል ፖሊሲና የተቋማዊ ለውጥ ማሻሻያዎችን ማድረግ ይገባቸዋል ማለታቸውን የጠቆመው ዘገባው፣ ቻይና ሰሞኑን ባወጣችው መግለጫ ባለፈው ወር የወጪ ንግዷ በ25 በመቶ መቀነሱን አስታውሶ፣ ይህም በአለማችን ኢኮኖሚ ላይ ከተጋረጡ አሳሳቢ ስጋቶች አንዱ ነው ብሏል፡፡